România este indicată de Bloomberg printre țările cu "economiile cele mai nefericite" ale lumii, cu argumentul că se îndreaptă într-o direcție greșită, bazat pe datele economiștilor care estimează o inflație în creștere pentru acest an.

Clasamentul este realizat pe baza prognozelor naționale privind inflația și piața muncii și se concentrează asupra unui număr total de 66 economii mondiale.

Recent, Banca Națională a României a crescut prognoza de inflație pentru acest an, estimând un vârf de până la 5% în prima parte a anului și un final la 3,5%, cu 0,3 puncte procentuale peste prognoza anterioară.

Rata anuală a inflației a fost de 3,3% la finele anului trecut.

Banca centrală se arată îngrijorată și de condițiile din piața muncii, unde efectivul salariaților a atins noi maxime, șomajul a ajuns la un nivel minim record (4,6% în decembrie) și angajatorii găsesc cu dificultate forță de muncă corespunzătoare.

Pe acest fond, Bloomberg plasează România pe locul 34 în Top-ul celor mai "nefericite economii", față de poziția 45 anul trecut.

Ierarhia este condusă, pentru al 4-lea an consecutiv, de Venezuela, cu scor de 3 ori mai mare decât în 2017 din cauza hiperinflației, Fondul Monetar Internațional estimând că inflația din Venezuela va ajunge la 13.000% anul acesta, de la 2.400% anul trecut.

Venezuela este urmată în acest clasament de Egipt, Argentina, Africa de Sud și Ucraina.

Anul trecut, clasamentul era condus tot de Venezuela, urmată de Africa de Sud, Argentina, Grecia, Turcia.

Bloomberg prezintă și o ierarhie a țărilor având cele mai bune perspective economice, care este condusă de Thailanda, urmată de Singapore, Japonia, Elveția și Islanda.